KLASA: 034-05/25-01/29

URBROJ: 711-02-02/05-2025-02

Zagreb, 27. veljače 2025.

**TOMISLAV LAZAR**

**direktor trgovačkog društva ZONA SJEVER d.o.o. za usluge**

**Predmet: mišljenje na zahtjev obveznika Tomislava Lazara**

- daje se

Povjerenstvo za odlučivanje o sukobu interesa (u daljnjem tekstu: Povjerenstvo) je 25. veljače 2025. otvorilo predmet povodom zahtjeva za davanjem mišljenja koji je podnio obveznik Tomislav Lazar, direktor trgovačkog društva ZONA SJEVER d.o.o. za usluge.

U podnesenom zahtjevu obveznik je naveo da je 29. studenoga 2024. imenovan za direktora trgovačkog društva ZONA SJEVER d.o.o. na mandat od četiri godine, počevši od 1. siječnja 2025., te da je potpisan Ugovor o dodatnom radu te je zaposlen na osam sati tjedno. Također je naveo da su članovi - osnivači društva: Varaždinska županija - 25% udjela, Grad Varaždin - 25% udjela, Općina Trnovec Bartolovečki - 25% udjela, VARKOM d.d. - 12,5% udjela, TERMOPLIN d.d. - 12,5% udjela.

Obveznik je dalje naveo da je na puno radno vrijeme zaposlen u trgovačkom društvu 10x d.o.o. za zastupanje u osiguranju u kojem je 100% vlasnik i direktor. U odnosu na navedeno obveznik ističe da direktor i zaposlenik koji imaju licencu HANFA-e moraju biti zaposleni na puno radno vrijeme, a kako bi tvrtka mogla biti aktivna i imati dopuštenje HANFA-e za rad. Ujedno je napomenuo da trgovačko društvo 10x d.o.o. nema niti će imati poslovnu suradnju s trgovačkim društvom ZONA SJEVER d.o.o. niti s bilo kojom članicom osnivača navedenog društva.

Obveznik je naposljetku zatražio mišljenje Povjerenstva te dopuštenje ze nastavak obavljanja navedene funkcije, uz eventuałne preporuke za dodatne mjere, a kako bi u potpunosti poštovao pravila sprječavanja sukoba interesa.

Uvidom u podatke sudskog registra Trgovačkog suda u Varaždinu utvrđeno je da je obveznik jedini osnivač trgovačkog društva 10x d.o.o. za zastupanje u osiguranju te direktor istoga.

Također, utvrđeno je da je obveznik direktor trgovačkog društva ZONA SJEVER d.o.o. za usluge od 1. siječnja 2025. kao i da su osnivači – članovi tog društva Varaždinska županija, Grad Varaždin, Općina Trnovec Bartolovečki, VARKOM d.d. i TERMOPLIN d.d.

Povodom navedenog zahtjeva obveznika, Povjerenstvo, u sastavu Aleksandre Jozić-Ileković, kao predsjednice Povjerenstva, Ines Pavlačić, Nike Nodilo Lakoš i Ane Poljak, kao članova Povjerenstva, je na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), na 73. sjednici održanoj 27. veljače 2025. obvezniku dalo mišljenje kako slijedi.

Prema članku 3. stavku 1. točki 40. ZSSI-a predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici su u smislu ZSSI-a.

Člankom 8. stavkom 1. ZSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Člankom 19. stavkom 1. ZSSI-a propisano je da će obveznik koji ima 5% i više dionica odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na osobe iz članka 5. stavka 1. točke 6. toga Zakona, ili na posebno tijelo.

Člankom 19. stavklom 4. ZSSI-a propisano je da za vrijeme dok su njegova upravljačka prava u trgovačkim društvima prenesena na drugu osobu ili posebno tijelo, obveznik ne smije davati obavijesti, upute, naloge ili biti u vezi s tom osobom ili tijelom tako da utječe na ostvarivanje prava i ispunjavanje obveza koji proizlaze iz članskih prava u tim društvima. Obveznik ima pravo da ga se jedanput godišnje obavještava o stanju trgovačkih društava u kojima ima udjele.

Pojam povezane osobe u smislu ZSSI-a definiran je člankom 5. stavkom 1. točkom 6. toga Zakona na način da su to osobe navedene u točki 3. toga stavka, tj. član obitelji obveznika (bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika) te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Nastavno na sve navedeno, Povjerenstvo ističe da je Tomislav Lazar, povodom obnašanja dužnosti direktora trgovačkog društva ZONA SJEVER d.o.o. za usluge, u kojem jedinice lokalne i područne (regionalne) samouprave imaju većinski udio, obveznik ZSSI-a.

Sukladno navedenom, isti obveznik istovremeno s obnašanjem navedene javne dužnosti ne može biti član Uprave – direktor trgovačkog društva 10x d.o.o. za zastupanje u osiguranju.

Nadalje, a kako je isti obveznik jedini član trgovačkog društva 10x d.o.o. za zastupanje u osiguranju, dužan je za vrijeme obnašanja javne dužnosti direktora trgovačkog društva ZONA SJEVER d.o.o. za usluge prenijeti svoja upravljačka prava na temelju udjela u kapitalu društva 10x d.o.o. za zastupanje u osiguranju na drugu osobu (osim na povezane osobe u smislu odredbi ZSSI-a) ili na posebno tijelo. Za vrijeme dok su njegova upravljačka prava u trgovačkom društvu prenesena na drugu osobu ili posebno tijelo, obveznik ne smije davati obavijesti, upute, naloge ili biti u vezi s tom osobom ili tijelom tako da utječe na ostvarivanje prava i ispunjavanje obveza koji proizlaze iz članskih prava u društvu 10x d.o.o. za zastupanje u osiguranju te ima pravo da ga se jedanput godišnje obavještava o stanju navedenog trgovačkog društva.

Nastavno na navedeno, obveznik također u trgovačkom društvu 10x d.o.o. za zastupanje u osiguranju ne bi za vrijeme obnašanja javne dužnosti mogao biti zaposlen, neovisno o tome što bi prenio upravljačka prava, budući da je nerealno očekivati da će u odnosu na navedeno trgovačko društvo kroz poslovanje pokazati nezainteresiranost, nepristranost i na taj način sačuvati integritet.

Naposljetku Povjerenstvo napominje obvezniku da je sukladno članku 8. stavku 1. ZSSI-a dužan urediti navedene privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Tomislav Lazar, elektroničkom dostavom
2. Objava na internetskoj stranici Povjerenstva
3. Pismohrana